Nõukogu määrus (EÜ) nr 2335/1999,

3. november 1999,

millega sätestatakse virsikute ja nektariinide turustusstandardid

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 28. oktoobri 1996. aasta määrust (EÜ) nr 2200/96 puu- ja köögiviljaturu ühise korralduse kohta, [1] viimati muudetud määrusega (EÜ) nr 1257/1999, [2] eriti selle artikli 2 lõiget 2,

ning arvestades, et:

(1) virsikud ja nektariinid on määruse (EÜ) nr 2200/96 I lisas toodete hulgas, mille standardid tuleb vastu võtta; komisjoni 12. detsembri 1990. aasta määruses (EMÜ) nr 3596/90, millega sätestatakse virsikute ja nektariinide kvaliteedistandardid, [3] viimati muudetud määrusega (EÜ) nr 888/97, [4] tuleb teha palju muudatusi. Juriidilise selguse tagamiseks tuleks määrus (EMÜ) nr 3596/90 kehtetuks tunnistada ja seal sisalduvaid eeskirju uuendada. Selleks tuleks maailmaturu läbipaistvuse huvides arvesse võtta virsikute ja nektariinide standardit, mida on soovitanud ÜRO Euroopa Majanduskomisjoni riknevate toodete standardimise ja kvaliteedi arendamise töörühm;

(2) virsikute ja nektariinide standardid sätestavad kohustuse järgida suurusskaalat; komisjoni määruse (EMÜ) nr 1169/93 [5] kohaselt on suurusklassi D lubatud kasutada ainult turustusaasta algusest 30. juunini väikeseviljaliste varajaste sortide turustamiseks, samal ajal vältides 20 04/06/0011. juulist alates hilissortide suurusklassi D kuuluvate virsikute ja nektariinide turule saatmist, sest need kuuluvad küpsena suuremasse suurusrühma; seda keeldu ei ole vaja pikendada ühenduse virsikute ja nektariinide turustusperioodi järel;

(3) värskete virsikute ja nektariinide turg sõltub eriti jaemüügietapil suures osas nende toodete organoleptilistest omadustest, mis võivad märkimisväärselt varieeruda. Erinevates tootmisetappides tuleks seetõttu anda võimalus näidata pakendil oluliste küpsuskriteeriumide miinimum- või maksimumväärtused, et tarbija saaks ostes vabalt valida optimaalsete organoleptiliste omadustega puuvilja;

(4) nende standardite kohaldamine peaks ebarahuldava kvaliteediga tooted turult kõrvaldama, viima tootmise vastavusse tarbijate nõudmistega ja hõlbustama ausal konkurentsil põhinevaid kaubandussuhteid, parandades seeläbi tootmise tasuvust;

(5) neid standardeid kohaldatakse kõikidel turustusetappidel. Toodete pikamaavedu, teatav ladustusaeg või mitmesugused toodetega tehtavad toimingud võivad kaasa tuua nende bioloogilisest arengust või suuremast või väiksemast riknemisohust põhjustatud kvaliteedi halvenemise. Seda riknemist tuleks seetõttu arvesse võtta lähetamisjärgsetel turustusetappidel standardeid kohaldades. Et ekstraklassi tooteid tuleb eriti hoolikalt sortida ja pakkida, võib nende puhul arvesse võtta üksnes värskuse ja turdumuse vähenemist;

(6) käesolevas määruses sätestatud meetmed on kooskõlas värske puu- ja köögivilja korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

CN-koodi 080930 alla kuuluvate virsikute ja nektariinide turustusstandardid on sätestatud käesoleva määruse lisas.

Seda standardit kohaldatakse kõikidel turustusetappidel määrusega (EÜ) nr 2200/96 sätestatud tingimuste kohaselt.

Lähetamisjärgsetel etappidel võib toodetel siiski esineda vastupidiselt ettenähtud standarditele:

- vähest värskuse ja turdumuse vähenemist,

- muude toodete puhul, v.a ekstraklassi tooted, nende bioloogilisest arengust või riknemisohust põhjustatud kvaliteedi vähest halvenemist.

Artikkel 2

Määrus (EMÜ) nr 3596/90 tunnistatakse kehtetuks.

Artikkel 3

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Määrust kohaldatakse selle jõustumise päevale järgneva kuu esimesest päevast.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 3. november 1999

Komisjoni nimel

komisjoni liige

Franz Fischler

[1] EÜT L 297, 21.11.1996, lk 1.

[2] EÜT L 160, 26.6.1999, lk 80.

[3] EÜT L 350, 14.12.1990, lk 38.

[4] EÜT L 126, 17.5.1997, lk 11.

[5] EÜT L 118, 14.5.1993, lk 22.

--------------------------------------------------

LISA

VIRSIKUTE JA NEKTARIINIDE TURUSTUSSTANDARD

I. TOOTE MÄÄRATLUS

Käesolevat standardit kohaldatakse Prunus persica Sieb. ja Zucc. virsiku- ja nektariinisortide suhtes, [1] mis tuleb tarbijale müüa värskelt, välja arvatud tööstuslikuks töötlemiseks ettenähtud virsikud ja nektariinid.

II. KVALITEEDINÕUDED

Standardis määratletakse müügivalmis ja pakendatud virsikute ja nektariinide kvaliteedinõuded.

A. Miinimumnõuded

Võttes arvesse iga klassi erinõudeid ja lubatud hälbeid, peavad kõikide klasside virsikud ja nektariinid olema:

- terved,

- veatud; mädanenud või toiduks kõlbmatud riknenud tooted ei ole lubatud,

- puhtad, ilma nähtava võõrolluseta,

- taimekahjuriteta,

- taimekahjurite tekitatud kahjustusteta,

- ebatavalise pinnaniiskuseta,

- võõra lõhna ja maitseta.

Virsikud ja nektariinid peavad olema hoolikalt koristatud.

Virsikud ja nektariinid peavad olema niisuguses valmimis- ja küpsusastmes, et need:

- kannatavad vedu ja käitlemist ja

- saabuvad sihtkohta rahuldavas seisukorras.

B. Liigitamine

Virsikud ja nektariinid liigitatakse kolme järgnevalt määratletud klassi:

i) Ekstraklass

Selle klassi virsikud ja nektariinid peavad olema eriti hea kvaliteediga. Nende kuju, valmimisaste ja värvus peab vastama sordile, võttes arvesse kasvupiirkonda. Need peavad olema veatud, välja arvatud ebaolulised pindmised vead, kui need ei mõjuta toote üldilmet, kvaliteeti, säilivust ega esitusviisi pakendis.

ii) I klass

Selle klassi virsikud ja nektariinid peavad olema hea kvaliteediga. Need peavad olema sorditüüpilised, võttes arvesse kasvupiirkonda. Tühised kuju-, valmimis- ja värvusvead on siiski lubatud.

Viljaliha peab olema täiesti terve.

Varre kinnituskohalt lõhenenud virsikud ja nektariinid ei ole lubatud.

Tühised pindmised vead on siiski lubatud, kui need ei mõjuta toote üldilmet, kvaliteeti, säilivust ja esitusviisi pakendis ega ületa:

- pikliku kujuga pindmiste vigade puhul 1 cm,

- muude vigade puhul kogupindala 0,5 cm2.

iii) II klass

Sellesse klassi kuuluvad virsikud ja nektariinid, mida ei või liigitada kõrgmatesse klassidesse, kuid mis vastavad eespool nimetatud miinimumnõuetele.

Viljalihal ei või olla suuri vigu. Varre kinnituskohalt lõhenenud vilju võib olla ainult lubatud kvaliteedihälvete piires.

Virsikutel ja nektariinidel võivad olla järgmised pindmised vead, kui on säilinud põhilised kvaliteedi-, säilivus- ja esitusviisi omadused, ning need ei ületa:

- pikliku kujuga pindmiste vigade puhul 2 cm,

- muude vigade puhul kogupindala 0,5 cm2.

III. SUURUSNÕUDED

Suurus määratakse:

- ümbermõõdu või

- suurima ristlõike läbimõõdu alusel.

Virsikud ja nektariinid liigitatakse järgmise suurusskaala alusel:

Läbimõõt | Suurusklass (kood) | Ümbermõõt |

vähemalt 90 mm | AAAA | vähemalt 28 cm |

vähemalt 80 mm, kuid alla 90 mm | AAA | vähemalt 25 cm, kuid alla 28 cm |

vähemalt 73 mm, kuid alla 80 mm | AA | vähemalt 23 cm, kuid alla 25 cm |

vähemalt 67 mm, kuid alla 73 mm | A | vähemalt 21 cm, kuid alla 23 cm |

vähemalt 61 mm, kuid alla 67 mm | B | vähemalt 19 cm, kuid alla 21 cm |

vähemalt 56 mm, kuid alla 61 mm | C | vähemalt 17,5 cm, kuid alla 19 cm |

vähemalt 51 mm, kuid alla 56 mm | D | vähemalt 16 cm, kuid alla 17,5 cm |

Ekstraklassi virsikute ja nektariinide miinimumsuurus on 17,5 cm (ümbermõõt) või 56 mm (läbimõõt).

Suurusklass D (läbimõõt vähemalt 51 mm, kuid alla 56 mm, või ümbermõõt vähemalt 16 cm, kuid alla 17,5 cm) ei ole lubatud ajavahemikul 1. juuli–31. oktoober.

Suuruse järgi sortimine on kõikide klasside puhul kohustuslik.

IV. HÄLBEID KÄSITLEVAD NÕUDED

Igas pakendis lubatakse toodete suhtes kvaliteedi- ja suurushälbeid, mis ei vasta pakendil näidatud klassi nõuetele.

A. Kvaliteedihälbed

i) Ekstraklass

5 % virsikute või nektariinide arvust või kaalust, mis ei vasta selle klassi nõuetele, kuid vastab I klassi nõuetele või mida võib erandlikult lubada selle klassi lubatud hälvete piires.

ii) I klass

10 % virsikute või nektariinide arvust või kaalust, mis ei vasta selle klassi nõuetele, kuid vastab II klassi nõuetele või mida võib erandlikult lubada selle klassi lubatud hälvete piires.

iii) II klass

10 % virsikute või nektariinide arvust või kaalust, mis ei vasta selle klassi ega miinimumnõuetele, välja arvatud mädaplekkide ja tugevate muljutistega või muul viisil tarbimiseks kõlbmatuks muutunud tooted.

B. Suurushälbed

Kõikides klassides on lubatud 10 % virsikute või nektariinide arvust või kaalust, mis on pakendil märgitud suurusest kuni 1 cm suuremad või väiksemad, kui toode sorditakse ümbermõõdu järgi, või kuni 3 mm, kui toode sorditakse läbimõõdu järgi. Väikseima suurusklassi virsikute või nektariinide puhul kohaldatakse seda hälvet ainult nende viljade suhtes, mis on ettenähtud miinimumsuurusest kuni 6 mm, kui toode sorditakse ümbermõõdu järgi, või 2 mm väiksemad, kui toode sorditakse läbimõõdu järgi.

V. ESITUSVIISI NÕUDED

A. Ühtlikkus

Iga pakendi sisu peab olema ühtlik ja sisaldama ainult sama päritoluga, sama sorti, sama kvaliteedi, küpsusastme ja suurusega virsikuid või nektariine ning ekstraklassi puhul peab sisu olema ühtlase värvusega.

Iga pakendi sisu nähtav osa peab esindama kogu pakendi sisu.

B. Pakendamine

Virsikud või nektariinid peavad olema nii pakitud, et need on nõuetekohaselt kaitstud.

Pakendi sisematerjal peab olema uus, puhas ja niisugune, et see ei põhjusta toodete välist ega sisemist riknemist. Kaubanduslike andmetega varustatud materjalide, eelkõige paberi või templite kasutamine on lubatud, kui trükkimisel on kasutatud mürgivaba tinti või etikettide kinnitamisel mürgivaba liimi.

Pakend peab olema ilma igasuguse võõrolluseta.

C. Esitusviis

Virsikuid ja nektariine võib saata müügiks:

- väikepakendis,

- ekstraklassi puhul ühes kihis; iga selle klassi vili peab asetsema kõrvalolevatest viljadest eraldi.

I ja II klassis:

- ühes või kahes kihis,

- kuni neljas kihis, kui viljad asetsevad jäikades süvendites, mis on paigutatud nii, et need ei toetu alumistes kihtides asetsevatele viljadele.

VI. MÄRGISTAMISNÕUDED

Iga pakendi ühel küljel peavad olema loetavate, püsivate ja väljastpoolt nähtavate tähtedega järgmised andmed:

A. Identifitseerimine

Pakendaja ja/või lähetaja: nimi ja aadress või ametlikult väljastatud või tunnustatud koodmärk. Kui kasutatakse koodmärki, tuleb märge "pakendaja ja/või lähetaja" (või vastavad lühendid) märkida koodmärgi vahetusse lähedusse.

B. Toote liik

- "Virsikud" või "nektariinid", kui pakendi sisu ei ole nähtav,

- ekstraklassi ja I klassi puhul sordinimi.

C. Toote päritolu

Päritoluriik ja vajaduse korral tootmispiirkond või üleriigiline, piirkondlik või kohalik kohanimi.

D. Kaubanduslikud andmed

- klass,

- suurus väljendatuna miinimum- ja maksimumläbimõõdus või -ümbermõõdus või III jaotises ("Suurusnõuded") ettenähtud koodina,

- ühikute arv (ei ole kohustuslik),

- minimaalne suhkrusisaldus, mis on mõõdetud refraktomeetriga ja väljendatud Brixi kraadidena (ei ole kohustuslik),

- maksimaalne kõvadus, mis on mõõdetud penetromeetriga ja väljendatud kg/0,5 cm2 (ei ole kohustuslik).

E. Ametlik kontrollmärk (ei ole kohustuslik)

[1] Käesolevat teksti kohaldatakse kõikide Prunus persica Sieb. ja Zucc. virsiku- ja nektariinisortide või vastavate puuviljade suhtes, mille kivi on kinni (clingstone’i tüüp) või viljalihasse kinnitunud ja mille pind on karvakestega kaetud või sile.

--------------------------------------------------